6 Jehofa o ne a batla gore re se ka ra lebala gore re karolo ya phuthego ya lobopo lotlhe. Go na le dilo di le dintsi tse re sa di boneng tse di dirwang, e le gore boikaelelo jwa ga Jehofa bo diragadiwe. Ka sekai, Esekiele o ne a bona kara e e boitshegang ya kwa legodimong e tshwantshetsa karolo e e sa bonaleng ya phuthego ya ga Jehofa. Kara eno e ne e kgona go tsamaya ka bofefo e bile e kgona go fetola kwa e lebileng gone ka ponyo ya leitlho. (Esek. 1:15-21) Fa leotwana lengwe le lengwe la yone le ntse le dikologa, kara eno e ne e kgona go tsamaya sekgala se seleele. Gape mo ponatshegelong eno, Esekiele o ne a kgona go bona Mokgweetsi wa kara eno go se kae fela. O ile a re: “Ka bona sengwe se se tshwanang le go tsabakela ga gouta e e tlhakantsweng le selefera, jaaka ponalo ya molelo gotlhe fela . . . E ne e le ponalo ya setshwano sa kgalalelo ya ga Jehofa.” (Esek. 1:25-28) Ruri ponatshegelo eno e tshwanetse ya bo e ile ya jesa Esekiele kgakge! O ne a bona Jehofa a laola phuthego ya gagwe ka botlalo, a e kaela kafa e tshwanetseng go tsamaya ka gone ka moya wa gagwe o o boitshepo. A bo eno e le tsela e e gakgamatsang jang ne e karolo e e kwa legodimong ya phuthego ya ga Jehofa e e gatelang pele e tshwantshediwang ka yone!